《摸鱼儿 和葑田病耳》
清代·厉鹗

甚年时、楚江寒早，病怀偏恼孤旅。悠然自唤空閒宇，瘦影几番旅顾。

难寐处。也省听、敲窗暗叶穿阶雨。残更漫数。总付与醒眸，青灯素被，浑未减愁绪。

人间世，几个知音伴侣。幽兰渌水休谱。只应不了枯禅味，闻性卷荷犹贮。

凝思苦。问隔屋钗声、可是忘情句。因君小住。向无想山中，飞尘浣断，相约枕流去。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。